1.  Ποιο είναι το ισχύον νομικό και κανονιστικό πλαίσιο βάσει του οποίου η Περιφέρεια Αττικής παραχωρεί χώρους του Πεδίου του Άρεως για εκδηλώσεις; 
Υπάρχει πρωτόκολλο, συνολική πολιτική ή στρατηγική για τις παραχωρήσεις στα μητροπολιτικά πάρκα της Αττικής και, εφόσον υπάρχει, παρακαλούμε να μας την κοινοποιήσετε. 
Η παραχώρηση χώρων στα μητροπολιτικά πάρκα και άλση αρμοδιότητας της Περιφέρειας Αττικής (Πεδίο του Άρεως, Πλατεία Πρωτομαγιάς, Λόφος Φινοπούλου και Αττικό Άλσος) πραγματοποιείται σύμφωνα με τις αρμοδιότητες των συλλογικών οργάνων της Περιφέρειας Αττικής και τις ισχύουσες διατάξεις που διέπουν τη διαχείριση της περιουσίας της Περιφέρειας και τη λειτουργία των συλλογικών της οργάνων.

Συγκεκριμένα, κάθε αίτημα παραχώρησης εξετάζεται κατά περίπτωση, κατόπιν υποβολής σχετικής αίτησης από δημόσιο ή ιδιωτικό φορέα, σωματείο, σύλλογο ή φυσικό πρόσωπο. Η αρμόδια Διεύθυνση Πάρκων και Αλσών διαβιβάζει το αίτημα στις συναρμόδιες υπηρεσίες για την έκφραση γνώμης και την τήρηση της προβλεπόμενης διοικητικής διαδικασίας. Το Τμήμα Περιουσίας της Διεύθυνσης Διοικητικών Υπηρεσιών εισηγείται προς το αρμόδιο συλλογικό όργανο (Περιφερειακή Επιτροπή ή άλλο κατά περίπτωση αρμόδιο συλλογικό όργανο), το οποίο λαμβάνει την τελική απόφαση παραχώρησης, καθορίζοντας τους όρους χρήσης και, όπου απαιτείται, το προβλεπόμενο τέλος παραχώρησης.

Επιπλέον, από το έτος 2026 όλα τα αιτήματα που αφορούν το Πεδίο του Άρεως κοινοποιούνται, πριν από τη λήψη της σχετικής απόφασης, στη Διεύθυνση Δασών Αθηνών, στο πλαίσιο της προστασίας του φυτικού και δασικού περιβάλλοντος και της τήρησης της δασικής νομοθεσίας.

Ως προς το ερώτημα περί ύπαρξης ενιαίου πρωτοκόλλου, συνολικής πολιτικής ή στρατηγικής για τις παραχωρήσεις στα μητροπολιτικά πάρκα της Αττικής, δεν υφίσταται μέχρι σήμερα ενιαίο θεσμοθετημένο πρωτόκολλο ή κανονισμός που να ρυθμίζει συνολικά τις παραχωρήσεις. Η αξιολόγηση των αιτημάτων πραγματοποιείται σύμφωνα με την προβλεπόμενη διοικητική διαδικασία, τις αποφάσεις των αρμόδιων συλλογικών οργάνων και το ισχύον νομοθετικό πλαίσιο, με γνώμονα την προστασία του κοινόχρηστου χαρακτήρα των πάρκων, την ασφάλεια των επισκεπτών, την προστασία του φυσικού περιβάλλοντος και την εξυπηρέτηση του δημόσιου συμφέροντος.

2. Ποια είναι η διαδικασία αξιολόγησης και έγκρισης μιας παραχώρησης; Ποια υπηρεσία  εισηγείται, ποιο όργανο αποφασίζει, ποια είναι τα κριτήρια έγκρισης ή απόρριψης και με
ποιον τρόπο αξιολογείται η συμβατότητα μιας εκδήλωσης με τον χαρακτήρα του πάρκου;
Η αξιολόγηση κάθε αιτήματος παραχώρησης πραγματοποιείται κατά περίπτωση, με βάση τα στοιχεία που περιλαμβάνονται στον φάκελο του αιτήματος και τις γνώμες των αρμόδιων υπηρεσιών.

Κατά την εξέταση ενός αιτήματος συνεκτιμώνται ιδίως:

· η φύση και ο σκοπός της προτεινόμενης εκδήλωσης,

· η χρονική διάρκεια και το προτεινόμενο σημείο διεξαγωγής,

· η επίδραση στη λειτουργία του πάρκου και στην απρόσκοπτη πρόσβαση των πολιτών,

· η προστασία του φυσικού, φυτικού και δασικού περιβάλλοντος,

· η τήρηση των διατάξεων της κείμενης νομοθεσίας και των όρων που τίθενται από τις αρμόδιες υπηρεσίες.

Η συμβατότητα μιας εκδήλωσης με τον χαρακτήρα του πάρκου αξιολογείται με γνώμονα τη διατήρηση του κοινόχρηστου χαρακτήρα του χώρου, την προστασία του περιβάλλοντος, την ασφάλεια των επισκεπτών και την εύρυθμη λειτουργία του πάρκου καθ’ όλη τη διάρκεια της παραχώρησης.

Δεν υφίσταται ειδικό θεσμοθετημένο σύστημα μοριοδότησης ή προκαθορισμένος κατάλογος κριτηρίων έγκρισης ή απόρριψης. Κάθε αίτημα εξετάζεται αυτοτελώς, βάσει των πραγματικών περιστατικών, των γνωμοδοτήσεων των αρμόδιων υπηρεσιών και των προϋποθέσεων που απορρέουν από το ισχύον νομοθετικό και κανονιστικό πλαίσιο.

3. Πόσες παραχωρήσεις έχουν εγκριθεί στο Πεδίον του Άρεως από το 2020 έως σήμερα;   Παρακαλούμε να μας αποστείλετε σχετικό πίνακα με τον διοργανωτή, τις ημερομηνίες, τους χώρους που παραχωρήθηκαν, το τίμημα και τον σκοπό κάθε εκδήλωσης.
Οι αποφάσεις παραχώρησης χώρων για την πραγματοποίηση δράσεων, εκδηλώσεων, πολιτιστικών, κοινωνικών, αθλητικών, ενημερωτικών ή εμπορικών δραστηριοτήτων στο Πεδίον του Άρεως, καθώς και στα λοιπά Πάρκα και Άλση αρμοδιότητας της Περιφέρειας Αττικής, λαμβάνονται σύμφωνα με το ισχύον θεσμικό και κανονιστικό πλαίσιο και αποτελούν δημόσια διοικητικά έγγραφα.

Για λόγους διαφάνειας, λογοδοσίας και διασφάλισης της ισότιμης πρόσβασης στην πληροφορία, όλες οι σχετικές αποφάσεις των αρμόδιων συλλογικών οργάνων αναρτώνται υποχρεωτικά στο Πρόγραμμα «ΔΙΑΥΓΕΙΑ», καθώς και στον επίσημο διαδικτυακό τόπο της Περιφέρειας Αττικής, σύμφωνα με την ισχύουσα νομοθεσία περί δημοσιότητας των διοικητικών πράξεων.

Μέσω των ανωτέρω διαδικασιών, κάθε πολίτης, συλλογικός φορέας, οργανισμός ή ενδιαφερόμενος έχει τη δυνατότητα να ενημερώνεται πλήρως και έγκαιρα για τις παραχωρήσεις χώρων, το είδος της εκδήλωσης, τον φορέα διοργάνωσης, τη χρονική διάρκεια, τους όρους χρήσης, καθώς και κάθε άλλο στοιχείο που περιλαμβάνεται στις σχετικές αποφάσεις.

Η Διεύθυνση Πάρκων και Αλσών τηρεί το σύνολο των διοικητικών στοιχείων που αφορούν τα αιτήματα και τις διαδικασίες παραχώρησης, ενώ οι τελικές αποφάσεις, οι όροι παραχώρησης και τα σχετικά οικονομικά στοιχεία αποτυπώνονται στις αποφάσεις των αρμόδιων συλλογικών οργάνων και στα αντίστοιχα δημόσια αναρτημένα έγγραφα.

Για την πλήρη και ακριβή αποτύπωση του αριθμού των παραχωρήσεων από το έτος 2020 έως σήμερα, καθώς και των επιμέρους στοιχείων (διοργανωτής, ημερομηνίες, χώρος παραχώρησης, τίμημα και σκοπός εκδήλωσης), απαιτείται η συγκεντρωτική επεξεργασία των αντίστοιχων αποφάσεων που έχουν αναρτηθεί στο Πρόγραμμα «ΔΙΑΥΓΕΙΑ» και στο αρχείο της Περιφέρειας Αττικής.

4. Ποιες μελέτες, εγκρίσεις και τεχνικά δικαιολογητικά υποχρεούται να καταθέτει ο  διοργανωτής πριν από μια εκδήλωση (ενδεικτικά σχέδιο χωροθέτησης, θέσεις σκηνών, 
περιπτέρων, καντινών, διαφημιστικών εγκαταστάσεων, σχέδιο πυρασφάλειας κ.λπ.); Ποια υπηρεσία ελέγχει την τήρηση των όρων της παραχώρησης πριν, κατά τη διάρκεια και μετά την εκδήλωση;
Πριν από την πραγματοποίηση εκδήλωσης σε χώρο αρμοδιότητας της Περιφέρειας Αττικής, ο διοργανωτής υποχρεούται να υποβάλει, μαζί με την αίτησή του, τα απαιτούμενα δικαιολογητικά που προβλέπονται από την ισχύουσα διαδικασία και, ανάλογα με το είδος της εκδήλωσης, κάθε πρόσθετο στοιχείο ή μελέτη που απαιτείται από την κείμενη νομοθεσία ή τους όρους της παραχώρησης.

Ειδικότερα, ο διοργανωτής οφείλει να καταθέσει αναλυτική περιγραφή της εκδήλωσης (είδος, σκοπός, διάρκεια, χώρο διεξαγωγής και προβλεπόμενες εγκαταστάσεις), καθώς και σχέδιο χωροθέτησης, σε κατάλληλη κλίμακα, στο οποίο αποτυπώνονται οι προσωρινές εγκαταστάσεις, όπως σκηνές, εκθεσιακά περίπτερα, χώροι διάθεσης τροφίμων και ποτών, λοιπές κατασκευές και κάθε άλλη προβλεπόμενη υποδομή.

Επιπλέον, όπου απαιτείται, προσκομίζονται βεβαιώσεις αρμόδιου πολιτικού μηχανικού για τη στατική επάρκεια και την ασφαλή κατασκευή των εγκαταστάσεων, υπεύθυνες δηλώσεις και στοιχεία αδειούχου ηλεκτρολόγου εγκαταστάτη για τις ηλεκτρολογικές εγκαταστάσεις, καθώς και κάθε άλλη άδεια, έγκριση ή μελέτη που προβλέπεται από την κείμενη νομοθεσία (ενδεικτικά πολεοδομική, πυροσβεστική, υγειονομική, αστυνομική, φορολογική ή άλλη απαιτούμενη έγκριση), συμπεριλαμβανομένων των μέτρων πυροπροστασίας και πυρόσβεσης, όπου αυτά απαιτούνται.

Οι ειδικοί όροι και τα απαιτούμενα δικαιολογητικά διαφοροποιούνται ανάλογα με το αντικείμενο, το μέγεθος και τα ιδιαίτερα χαρακτηριστικά κάθε εκδήλωσης και ενσωματώνονται στην απόφαση παραχώρησης.

Ως προς τον έλεγχο τήρησης των όρων της παραχώρησης, η Διεύθυνση Πάρκων και Αλσών είναι η αρμόδια υπηρεσία που παρακολουθεί την εφαρμογή των όρων που έχουν τεθεί, τόσο πριν από την έναρξη όσο και κατά τη διάρκεια και μετά την ολοκλήρωση της εκδήλωσης, στο πλαίσιο των αρμοδιοτήτων της. Παράλληλα, ο διοργανωτής υποχρεούται να συμμορφώνεται με όλες τις απαιτήσεις των κατά περίπτωση συναρμόδιων αρχών και υπηρεσιών που ασκούν ελεγκτικές αρμοδιότητες σύμφωνα με την κείμενη νομοθεσία.

Μετά την ολοκλήρωση της εκδήλωσης, ο αδειολήπτης υποχρεούται να απομακρύνει όλες τις προσωρινές εγκαταστάσεις, να αποκαταστήσει πλήρως τον χώρο στην πρότερη κατάστασή του και να παραδώσει τον παραχωρηθέντα χώρο χωρίς φθορές ή ρύπανση, σύμφωνα με τους όρους της απόφασης παραχώρησης και τον Κανονισμό Λειτουργίας των Πάρκων και Αλσών της Περιφέρειας Αττικής.
5. Προηγείται περιβαλλοντική αξιολόγηση για την παραχώρηση χώρων όπως η υδάτινη  διαδρομή; Έχουν ζητηθεί γνωμοδοτήσεις από αρμόδιες υπηρεσίες ή φορείς σχετικά με πιθανές επιπτώσεις στην πανίδα, τη χλωρίδα και το πράσινο του πάρκου;
Στο πλαίσιο της διαδικασίας παραχώρησης χώρων για την πραγματοποίηση εκδηλώσεων στα Πάρκα και Άλση αρμοδιότητας της Περιφέρειας Αττικής, δεν προβλέπεται αυτοτελής διαδικασία περιβαλλοντικής αξιολόγησης για κάθε μεμονωμένο αίτημα παραχώρησης, όπως προβλέπεται για έργα ή δραστηριότητες που υπάγονται σε ειδικό καθεστώς περιβαλλοντικής αδειοδότησης.

Ωστόσο, η προστασία του φυσικού, φυτικού και δασικού χαρακτήρα των πάρκων αποτελεί βασική προϋπόθεση κατά την εξέταση κάθε αιτήματος και ενσωματώνεται στη διαδικασία αξιολόγησης και στους όρους που τίθενται πριν από την πραγματοποίηση οποιασδήποτε δράσης.

Ειδικότερα, για το Πεδίον του Άρεως, από το έτος 2026 όλα τα αιτήματα που αφορούν την πραγματοποίηση εκδηλώσεων κοινοποιούνται, πριν από τη λήψη της απόφασης παραχώρησης, στη Διεύθυνση Δασών Αθηνών, ως αρμόδια εποπτεύουσα αρχή για θέματα προστασίας του δασικού και φυτικού περιβάλλοντος. Η διαδικασία αυτή αποσκοπεί στη διασφάλιση της τήρησης της δασικής νομοθεσίας και στην πρόληψη οποιασδήποτε ενέργειας που θα μπορούσε να επηρεάσει αρνητικά τον χαρακτήρα του πάρκου.

Παράλληλα, η Διεύθυνση Πάρκων και Αλσών, στο πλαίσιο της αρμοδιότητάς της για τη διαχείριση και προστασία των χώρων πρασίνου, εξετάζει τα χαρακτηριστικά κάθε αιτήματος, όπως:

· το είδος και τον σκοπό της εκδήλωσης,

· τον χώρο στον οποίο ζητείται να πραγματοποιηθεί,

· τη χρονική διάρκεια και την ένταση της δραστηριότητας,

· τις προβλεπόμενες εγκαταστάσεις ή κατασκευές,

· την ανάγκη προστασίας των υφιστάμενων υποδομών, της βλάστησης και του φυσικού περιβάλλοντος.

Ιδιαίτερη μέριμνα λαμβάνεται ώστε οι εκδηλώσεις να μην επηρεάζουν τις περιοχές πρασίνου και τους χώρους με υφιστάμενη βλάστηση. Σύμφωνα με τους όρους που τίθενται από τη Διεύθυνση Πάρκων και Αλσών και ενσωματώνονται στις αποφάσεις παραχώρησης, οι δραστηριότητες πραγματοποιούνται αποκλειστικά σε επιτρεπόμενους χώρους και εξαιρούνται οι χώροι πρασίνου και οι περιοχές εν γένει βλάστησης, όπως επιβάλλει η δασική νομοθεσία.

Επιπλέον, κάθε διοργανωτής υποχρεούται:

· να λαμβάνει όλα τα απαιτούμενα μέτρα για την προστασία του χώρου,

· να αποτρέπει οποιαδήποτε φθορά, καταστροφή ή ρύπανση,

· να διασφαλίζει την ασφαλή λειτουργία των εγκαταστάσεων,

· να αποκαθιστά πλήρως τον χώρο μετά το πέρας της εκδήλωσης και να τον παραδίδει στην κατάσταση στην οποία τον παρέλαβε.

Αναφορικά ειδικά με χώρους ιδιαίτερης ευαισθησίας, όπως η υδάτινη διαδρομή ή άλλα στοιχεία που αποτελούν τμήμα της συνολικής φυσιογνωμίας του πάρκου, η αξιολόγηση πραγματοποιείται με γνώμονα την προστασία των υποδομών, της χλωρίδας και της συνολικής λειτουργίας του χώρου.

Ως προς τη λήψη ειδικών γνωμοδοτήσεων για πιθανές επιπτώσεις στην πανίδα, τη χλωρίδα και το πράσινο του πάρκου, η προβλεπόμενη διαδικασία περιλαμβάνει την ενημέρωση και κοινοποίηση των αιτημάτων στη Διεύθυνση Δασών Αθηνών, ενώ τυχόν πρόσθετες εγκρίσεις ή γνωμοδοτήσεις ζητούνται όταν αυτό προκύπτει από το είδος της δραστηριότητας, την ισχύουσα νομοθεσία ή τις υποδείξεις των αρμόδιων υπηρεσιών.

6.Με ποια μεθοδολογία καθορίζεται το οικονομικό αντάλλαγμα μιας παραχώρησης; Περιλαμβάνονται σε αυτό παροχές όπως η ηλεκτροδότηση ή άλλες υπηρεσίες της Περιφέρειας; Ποιο είναι το συνολικό οικονομικό ή άλλο ανταποδοτικό όφελος που αποκομίζει η Περιφέρεια από τις παραχωρήσεις του Πεδίου του Άρεως και με ποιον τρόπο αξιοποιούνται τα σχετικά έσοδα; Δεσμεύονται για έργα ή παρεμβάσεις στο ίδιο το πάρκο ή εντάσσονται στα γενικά έσοδα της Περιφέρειας;
Το οικονομικό αντάλλαγμα για την παραχώρηση χώρων στα Πάρκα και Άλση αρμοδιότητας της Περιφέρειας Αττικής δεν καθορίζεται κατά περίπτωση, αλλά βάσει του ισχύοντος κανονιστικού πλαισίου και των αποφάσεων του Περιφερειακού Συμβουλίου περί καθορισμού τελών χρήσης.

Ειδικότερα, τα τέλη χρήσης προβλέπονται από την υπ’ αριθ. 312/2013 απόφαση του Περιφερειακού Συμβουλίου, όπως αυτή έχει τροποποιηθεί με τις υπ’ αριθ. 379/2017, 235/2024 και 221/2025 αποφάσεις του Περιφερειακού Συμβουλίου. Οι αποφάσεις αυτές καθορίζουν συγκεκριμένα τέλη ανά κατηγορία χρήσης και είδος εκδήλωσης (ενδεικτικά για κινηματογραφικά γυρίσματα, φωτογραφίσεις, εμπορικές εκθέσεις, χρήση θεάτρου και μικρές ιδιωτικές εκδηλώσεις).

Το τέλος παραχώρησης αφορά αποκλειστικά το δικαίωμα χρήσης του χώρου. Τυχόν πρόσθετες παροχές ή υπηρεσίες παρέχονται μόνο σύμφωνα με τους όρους της απόφασης παραχώρησης και τις υποχρεώσεις που απορρέουν από την κείμενη νομοθεσία. Ειδικότερα, σε περίπτωση χορήγησης ηλεκτρικής παροχής, ο αδειολήπτης υποχρεούται να ορίσει υπεύθυνο αδειούχο ηλεκτρολόγο εγκαταστάτη, ο οποίος έχει την αποκλειστική ευθύνη για την ασφαλή λειτουργία των ηλεκτρολογικών εγκαταστάσεων καθ’ όλη τη διάρκεια της εκδήλωσης.

Τα έσοδα από τα τέλη χρήσης εισπράττονται από το αρμόδιο Τμήμα Εσόδων της Περιφέρειας Αττικής, σύμφωνα με τις ισχύουσες δημοσιονομικές διατάξεις.

Σύμφωνα με τον Κανονισμό Λειτουργίας Πάρκων και Αλσών της Περιφέρειας Αττικής (Απόφαση 378/2017 Περιφερειακού Συμβουλίου, ΦΕΚ 3939/Β/8-11-2017), καθώς και τις αποφάσεις τροποποίησης των τελών χρήσης (312/2013, 379/2017, 235/2024 και 221/2025), προβλέπονται συγκεκριμένα τέλη ανά κατηγορία χρήσης και είδος δραστηριότητας.

Ενδεικτικά:

· για κινηματογραφικά γυρίσματα ή φωτογραφίσεις επαγγελματικού χαρακτήρα προβλέπεται τέλος χρήσης 200 ευρώ ημερησίως για τα πάρκα αρμοδιότητας της Περιφέρειας,
· για εμπορικές εκθέσεις και αντίστοιχες δραστηριότητες στο Πεδίο του Άρεως προβλέπεται τέλος χρήσης 100 ευρώ ημερησίως,

· για τη χρήση του Θεάτρου «Κατίνα Παξινού» στο Αττικό Άλσος προβλέπεται τέλος χρήσης 200 ευρώ ημερησίως,

· για μικρές ιδιωτικές εκδηλώσεις προβλέπεται τέλος χρήσης 20 ευρώ, σύμφωνα με τις ισχύουσες αποφάσεις.

Η παραχώρηση χώρων χωρίς αντάλλαγμα προβλέπεται μόνο για συγκεκριμένες περιπτώσεις, όπως εκπαιδευτικούς, αθλητικούς, κοινωνικούς, καλλιτεχνικούς, ψυχαγωγικούς και γενικότερα κοινωφελείς σκοπούς, υπό την προϋπόθεση ότι δεν ασκείται κερδοσκοπική δραστηριότητα.

Τα ανωτέρω τέλη αφορούν τη χρήση του χώρου. Τυχόν παροχές ή υπηρεσίες της Περιφέρειας, όπως η ηλεκτροδότηση, δεν αποτελούν αυτοτελές μέρος του τέλους χρήσης, αλλά διέπονται από τους ειδικούς όρους που τίθενται σε κάθε περίπτωση. Για τη χρήση ηλεκτρολογικών εγκαταστάσεων απαιτείται η τήρηση των προβλεπόμενων κανόνων ασφαλείας και η ευθύνη ασφαλούς λειτουργίας τους βαρύνει τον αδειολήπτη φορέα μέσω εξειδικευμένου και αδειοδοτημένου προσωπικού.

Τα έσοδα από τα τέλη χρήσης παραχωρούμενων χώρων αποτελούν έσοδα της Περιφέρειας Αττικής και για την είσπραξή τους είναι αρμόδιο το Τμήμα Εσόδων της Περιφέρειας. Δεν υπάρχει ειδική θεσμοθετημένη δέσμευση των συγκεκριμένων εσόδων αποκλειστικά για έργα ή παρεμβάσεις στο Πεδίο του Άρεως, αλλά εντάσσονται στον γενικό προϋπολογισμό και στη δημοσιονομική διαχείριση της Περιφέρειας, σύμφωνα με το ισχύον πλαίσιο.

Παράλληλα, πέραν του οικονομικού ανταλλάγματος, η Περιφέρεια Αττικής επιδιώκει τη δημιουργία ουσιαστικών ανταποδοτικών ωφελειών προς τα πάρκα και τους πολίτες. Στο πλαίσιο αυτό έχουν πραγματοποιηθεί δράσεις όπως δενδροφυτεύσεις από φορείς, με την καθοδήγηση, εποπτεία και συνεργασία της Διεύθυνσης Πάρκων και Άλσων, συμβάλλοντας στη βελτίωση και αναβάθμιση των χώρων πρασίνου.

Για τις χορηγίες και δωρεές, οι σχετικές αποφάσεις των αρμόδιων συλλογικών οργάνων δημοσιοποιούνται μέσω του προγράμματος «ΔΙΑΥΓΕΙΑ» και στην ιστοσελίδα της Περιφέρειας Αττικής, με την επιφύλαξη περιπτώσεων όπου υφίστανται ειδικοί όροι εμπιστευτικότητας.

Ως προς την αξιοποίηση των εσόδων, δεν προβλέπεται από το ισχύον κανονιστικό πλαίσιο ειδική δέσμευσή τους αποκλειστικά για έργα ή παρεμβάσεις στο Πεδίο του Άρεως ή σε άλλο συγκεκριμένο πάρκο. Τα σχετικά έσοδα αποτελούν έσοδα της Περιφέρειας Αττικής και διαχειρίζονται σύμφωνα με το ισχύον θεσμικό και δημοσιονομικό πλαίσιο.
7. Ποιοι είναι οι όροι αποκατάστασης των χώρων μετά το πέρας μιας εκδήλωσης; Ποιος πιστοποιεί ότι ο χώρος έχει αποδοθεί στην αρχική του κατάσταση και ποιος αναλαμβάνει το κόστος αποκατάστασης όταν απαιτούνται εργασίες; Προβλέπονται ανταποδοτικές παρεμβάσεις υπέρ του Πεδίου του Άρεως (όπως φυτεύσεις, έργα πρασίνου ή συντήρηση υποδομών) ως όρος των παραχωρήσεων; Αν ναι, παρακαλούμε να μας γνωστοποιήσετε ποιες τέτοιες παρεμβάσεις πραγματοποιήθηκαν από το 2020 έως σήμερα, στο πλαίσιο ποιων παραχωρήσεων και με ποιο προϋπολογισμό.
Η παραχώρηση χρήσης χώρων στα Πάρκα και Άλση αρμοδιότητας της Περιφέρειας Αττικής πραγματοποιείται πάντοτε υπό συγκεκριμένους και δεσμευτικούς όρους, οι οποίοι απορρέουν από τον ισχύοντα Κανονισμό Λειτουργίας Πάρκων και Αλσών της Περιφέρειας Αττικής (Απόφαση 378/2017 Περιφερειακού Συμβουλίου, ΦΕΚ 3939/Β/8-11-2017), με πρωταρχικό στόχο την προστασία του δημόσιου χώρου, του πρασίνου, των υποδομών και της ασφαλούς λειτουργίας των πάρκων προς όφελος των πολιτών.

Ο κάθε αδειολήπτης φορέας, με την απόφαση παραχώρησης, αναλαμβάνει την πλήρη και αποκλειστική ευθύνη για την ορθή χρήση του χώρου που του παραχωρείται, καθώς και για την αποκατάστασή του μετά την ολοκλήρωση της εκδήλωσης ή της δράσης. Ειδικότερα, υποχρεούται να χρησιμοποιεί αποκλειστικά τον εγκεκριμένο χώρο, σύμφωνα με την εγκεκριμένη χωροθέτηση και τους όρους που τίθενται από τις αρμόδιες υπηρεσίες της Περιφέρειας Αττικής.

Παράλληλα, δεσμεύεται για τη λήψη όλων των απαραίτητων μέτρων ώστε να μην προκληθεί οποιαδήποτε φθορά, καταστροφή ή ρύπανση του χώρου, του πρασίνου ή των εγκαταστάσεων. Μετά το πέρας της δράσης, ο παραχωρηθείς χώρος οφείλει να παραδοθεί πλήρως καθαρός και αποκατεστημένος στην κατάσταση στην οποία είχε παραληφθεί, συμπεριλαμβανομένης της απομάκρυνσης κάθε προσωρινής εγκατάστασης, κατασκευής ή εξοπλισμού.

Επιπλέον, ο αδειολήπτης έχει την υποχρέωση να διασφαλίζει την καθαριότητα όχι μόνο του άμεσα χρησιμοποιούμενου χώρου, αλλά και της περιμετρικής περιοχής σε ακτίνα είκοσι (20) μέτρων, τόσο κατά τη διάρκεια της εκδήλωσης όσο και κατά την αποχώρησή του. Η ευθύνη για οποιαδήποτε ζημία προκληθεί σε υποδομές, πράγματα ή πρόσωπα κατά τη διάρκεια της χρήσης του χώρου βαρύνει αποκλειστικά τον φορέα που έχει λάβει την άδεια παραχώρησης, χωρίς να δημιουργείται οποιαδήποτε ευθύνη για την Περιφέρεια Αττικής.

Η Διεύθυνση Πάρκων και Αλσών, στο πλαίσιο της θεσμικής της αρμοδιότητας, παρακολουθεί την τήρηση των όρων παραχώρησης και ελέγχει την κατάσταση του χώρου πριν και μετά τη διεξαγωγή των δράσεων. Σε περίπτωση διαπίστωσης φθορών ή ανάγκης αποκατάστασης, ο αδειολήπτης φορέας υποχρεούται να προβεί με δικές του δαπάνες σε όλες τις απαιτούμενες εργασίες επαναφοράς του χώρου στην πρότερη κατάσταση.

Ως προς τις ανταποδοτικές παρεμβάσεις υπέρ του Πεδίου του Άρεως, δεν αποτελεί γενικό και υποχρεωτικό όρο κάθε παραχώρησης η υλοποίηση έργων πρασίνου, φυτεύσεων ή παρεμβάσεων συντήρησης υποδομών. Ωστόσο, η Περιφέρεια Αττικής αξιολογεί θετικά και ενθαρρύνει δράσεις που δημιουργούν προστιθέμενη αξία για τον χώρο και τους πολίτες, ιδιαίτερα όταν αυτές συμβάλλουν στην προστασία, αναβάθμιση και ανάδειξη του φυσικού περιβάλλοντος.

Στο πλαίσιο αυτό, έχουν υλοποιηθεί δράσεις συνεργασίας με φορείς για την ενίσχυση του πρασίνου, όπως δενδροφυτεύσεις και παρεμβάσεις περιβαλλοντικού χαρακτήρα, με την καθοδήγηση και εποπτεία της Διεύθυνσης Πάρκων και Αλσών. Οι παρεμβάσεις αυτές πραγματοποιούνται με βάση τις πραγματικές ανάγκες του πάρκου και με γνώμονα τη διαρκή βελτίωση της ποιότητας του δημόσιου χώρου.

8. Σε ποια κατάσταση βρίσκεται σήμερα η εργολαβία συντήρησης του Πεδίου του Άρεως; Πόσο προσωπικό απασχολείται καθημερινά και καλύπτονται οι ανάγκες συντήρησης του πάρκου;
Η συντήρηση του πρασίνου του Πεδίου του Άρεως πραγματοποιείται κανονικά μέσω ενεργής δημόσιας σύμβασης με ανάδοχο εταιρεία, η οποία τελεί υπό τη συνεχή εποπτεία και τις κατευθυντήριες οδηγίες των αρμόδιων γεωπόνων της Διεύθυνσης Πάρκων και Αλσών.

Στο πάρκο απασχολείται σε σταθερή βάση εξαήμερο συνεργείο του αναδόχου (Δευτέρα έως Σάββατο), αποτελούμενο από τέσσερα (4) άτομα προσωπικό πρασίνου/κηπουρούς και έναν (1) υπεύθυνο γεωπόνο. Παράλληλα, για την ενίσχυση των καθημερινών εργασιών, το ανωτέρω προσωπικό υποστηρίζεται από συμβασιούχους εργαζόμενους της Περιφέρειας Αττικής, οι οποίοι συνδράμουν στη φροντίδα και διατήρηση του πρασίνου.

Παρά τη συνεχή προσπάθεια και την καθημερινή παρουσία του διαθέσιμου προσωπικού, οι ανάγκες ενός μεγάλου μητροπολιτικού πάρκου όπως το Πεδίο του Άρεως παραμένουν ιδιαίτερα αυξημένες. Επισημαίνεται ότι η Διεύθυνση Πάρκων και Αλσών έχει παράλληλα την ευθύνη διαχείρισης και άλλων σημαντικών χώρων πρασίνου, όπως το Αττικό Άλσος, ο Λόφος Φινοπούλου και η Πλατεία Πρωτομαγιάς, γεγονός που απαιτεί ορθολογική κατανομή των διαθέσιμων ανθρώπινων πόρων.

Όσον αφορά την καθαριότητα του χώρου, αυτή διασφαλίζεται μέσω προσωρινής (ενδιάμεσης) σύμβασης έως την ολοκλήρωση των απαιτούμενων διαγωνιστικών διαδικασιών για τη νέα μεγάλη σύμβαση. Το προσωπικό καθαριότητας εργάζεται καθημερινά σε δύο βάρδιες, με τέσσερα (4) άτομα στην πρωινή βάρδια και τρία (3) άτομα στην απογευματινή, ενώ το έργο ενισχύεται και από συμβασιούχους εργαζομένους της Περιφέρειας Αττικής.

Η φύλαξη του Πεδίου του Άρεως λειτουργεί σε συνεχή βάση, επτά (7) ημέρες την εβδομάδα και σε 24ωρη κάλυψη. Η ανάδοχος εταιρεία διαθέτει πέντε (5) άτομα ανά βάρδια, ενώ κατά τις ώρες αυξημένης επισκεψιμότητας η φύλαξη ενισχύεται από συμβασιούχους φύλακες της Περιφέρειας Αττικής.

9. Ποια είναι η κατάσταση του αρδευτικού δικτύου των γεωτρήσεων και του συστήματος ποτίσματος; Εφόσον έχουν ολοκληρωθεί οι εργασίες αποκατάστασης των γεωτρήσεων, εξακολουθεί να χρησιμοποιείται νερό της ΕΥΔΑΠ για την άρδευση του πάρκου; Αν ναι, ποια είναι η σχετική αιτιολόγηση; Παρακαλούμε να μας γνωστοποιήσετε και το ετήσιο κόστος άρδευσης του πάρκου μέσω της ΕΥΔΑΠ για την περίοδο 2020-2025. 
Το Πεδίον του Άρεως διαθέτει ένα εκτεταμένο εσωτερικό δίκτυο άρδευσης, το οποίο υποστηρίζεται από γεωτρήσεις και αποτελεί βασική υποδομή για τη συντήρηση και προστασία του φυτικού κεφαλαίου του πάρκου.

Οι γεωτρήσεις του πάρκου τέθηκαν πρόσφατα σε λειτουργία, μετά την ολοκλήρωση των απαραίτητων ηλεκτρομηχανολογικών εργασιών αποκατάστασης από τον ανάδοχο της σχετικής σύμβασης. Η επίβλεψη, η παραλαβή και η τεχνική καθοδήγηση των συγκεκριμένων εργασιών πραγματοποιήθηκαν από τη Διεύθυνση Τεχνικών Έργων της Περιφέρειας Αττικής, ενώ η Διεύθυνση Πάρκων και Αλσών παραλαμβάνει τις υποδομές προς χρήση για την κάλυψη των αναγκών συντήρησης του πρασίνου.

Μετά την επαναλειτουργία των γεωτρήσεων, η χρήση νερού από το δίκτυο της ΕΥΔΑΠ έχει περιοριστεί σημαντικά, χωρίς όμως να έχει καταργηθεί πλήρως. Το νερό της ΕΥΔΑΠ εξακολουθεί να χρησιμοποιείται συμπληρωματικά και εφεδρικά, προκειμένου να διασφαλίζεται η εύρυθμη λειτουργία του συστήματος άρδευσης και η προστασία της χλωρίδας του πάρκου.

Η συμπληρωματική χρήση νερού από το δίκτυο της ΕΥΔΑΠ αιτιολογείται από συγκεκριμένες ανάγκες:

· Κατά τους θερινούς μήνες αιχμής, η παροχή των γεωτρήσεων ενδέχεται να μην επαρκεί για την πλήρη κάλυψη των αυξημένων αναγκών άρδευσης του συνόλου της έκτασης του πάρκου, συνολικής επιφάνειας περίπου 220 στρεμμάτων.

· Ορισμένα ιδιαίτερα ευαίσθητα τμήματα του πάρκου, όπως ο ιστορικός Ροδώνας και νεοφυτεμένα είδη, απαιτούν νερό συγκεκριμένων ποιοτικών χαρακτηριστικών. Σε ορισμένες γεωτρήσεις, λόγω των χαρακτηριστικών του αστικού περιβάλλοντος, η αυξημένη αγωγιμότητα καθιστά αναγκαία την ανάμειξη με νερό δικτύου για την προστασία των φυτών.

· Οι κρουνοί πυρόσβεσης, οι υποδομές υγιεινής (τουαλέτες), καθώς και τα σιντριβάνια του πάρκου τροφοδοτούνται υποχρεωτικά από το δίκτυο πόσιμου νερού της ΕΥΔΑΠ, σύμφωνα με τις απαιτήσεις δημόσιας υγείας και ασφάλειας.

Αναφορικά με το ετήσιο κόστος άρδευσης μέσω ΕΥΔΑΠ για την περίοδο 2020-2025, διευκρινίζεται ότι η Διεύθυνση Πάρκων και Αλσών έχει την τεχνική και επιχειρησιακή αρμοδιότητα για τη λειτουργία και τη συντήρηση των υποδομών άρδευσης. Η παραλαβή, ο έλεγχος, η εκκαθάριση και η εξόφληση των λογαριασμών κοινής ωφέλειας πραγματοποιούνται κεντρικά από τη Διεύθυνση Οικονομικών της Περιφέρειας Αττικής, στην οποία έχουν διαβιβαστεί τα σχετικά παραστατικά. Ως εκ τούτου, τα ακριβή οικονομικά στοιχεία της συγκεκριμένης περιόδου τηρούνται από την αρμόδια οικονομική υπηρεσία.

